הורים יקרים,

אנו עומדים בפתח לא מעט חגיגות יום הולדת בכיתה \_\_ , ברצוני להציע את הרעיון הבא כאלטרנטיבה למתנות רגילות.

**מדובר בקונספט חדש אך מאד פשוט: במקום להביא למסיבה מתנה שקונים בחנות, הילד האורח מכין כרטיס ברכה, מכניס אותו למעטפה, ומצרף סכום כסף צנוע במזומן (בדרך כלל בין 20 ל- 30 ₪) .**

הקונספט הזה מיושם בהצלחה רבה בכיתות רבות בארץ, בגלל היתרונות הרבים שלו, לכל הגורמים המעורבים:
- הילד החוגג לומד בעזרתו שיעור יסודי וחשוב בחינוך כלכלי וגם בחשבון – על חשיבות החסכון, על בחירה, על כמה אפשר לצבור כשמחברים 20 ועוד 20.
- הילד החוגג יכול להשתמש בסכום המצטבר (שאפשר להוסיף לו גם כספים אחרים שבוודאי יש, מדמי כיס, חגים, סבא/סבתא) לקניית מתנה יקרה/גדולה שבה הוא חושק  באמת, ו/או לחסוך למשהו בעתיד אם אין לו מטרה מוגדרת כרגע ו/או לתרום חלק מהכסף למטרה שמדברת אליו (כמובן הכל בהנחיית ההורים).
- בגלל שמדובר במזומן ולא בתווים לחנות מסוימת אז יש גמישות גבוהה מאד ביכולת הבחירה מה לעשות עם הכסף.
- הילד החוגג זוכה לשמור את כרטיסי הברכה, וזה תמיד משעשע ומחמם לב לקרוא את הברכות כעבור זמן. אפשר לשלב אותן באלבום יום ההולדת, או בקופסה יפה, ובכלל לעשות מהם משהו מאד יצירתי ושנשמר לאורך זמן. (לא חייבים אך מומלץ).
- הורי הילדים האורחים לא מבזבזים זמן כסף וכח בחיפוש אחר מתנות מתאימות ו/או לא יקרות מדי (כי כיום בלתי אפשרי למצוא מתנה שווה ב 20 ₪, אפילו לא ב 30 ₪), ובמציאות של מסיבה אחת לפחות כל שבוע (או 3 ילדים ביחד...), משפחה ממוצעת עלולה למצוא את עצמה מוציאה הון לא מתוכנן כל חודש בסעיף מתנות, מה שלא מתאים למציאות הכלכלית ויוקר המחיה של ימינו.
- פחות מתנות שווה פחות בזבוז נייר עטיפה וחומרי אריזה הנשלכים לפח ומזיקים לכדור הארץ
- פחות מתנות שווה פחות בלגן בחדרים העמוסים במילא של הילדים.
- הילדים האורחים לומדים שגם הברכה והאיחולים לילד החוגג הם חשובים ולא רק המתנה, ושכסף הוא דבר שחשוב לדבר עליו כבר מגיל צעיר מאד (הרי לבקש "תקנו לי" הם יודעים יפה מאד!).
-  הורי הילד החוגג לא מבזבזים זמן וכח בהחזרת מתנות למספר חנויות.
- עוד יתרון הוא שלא חייבים! אם מדובר במסיבה של הילד שלכם – אז דברו איתו על הרעיון, ויחד תגיעו להחלטה האם זה מה שהוא מעדיף, במידה וכן – מומלץ לרשום זאת בהזמנה (נוסח מקובל: "מוזמנים להביא "מתנה במעטפה"), ואם כאורחים אתם בכל זאת רוצים מעדיפים להביא מתנה רגילה, אתם בהחלט יכולים, וגם היא תתקבל בברכה.
- מתאים מכיתה ב' בדרך כלל אך תלוי כמובן בכם ובילד הפרטי שלכם.

[קישור לסרטון והסבר לגבי מתנה במעטפה](http://www.debbiekatzav.com/%D7%9E%D7%AA%D7%A0%D7%94-%D7%91%D7%9E%D7%A2%D7%98%D7%A4%D7%94.html)